b'\n_START_ARTICLE_\nJakob Simelius\n_START_PARAGRAPH_\nJakob Simelius (16. elokuuta 1785 Kalajoki \xe2\x80\x93 21. maaliskuuta 1826 Helsinki) oli suomalainen kielenk\xc3\xa4\xc3\xa4nt\xc3\xa4j\xc3\xa4, kirjapainonomistaja, sanomalehtimies, lakitieteen kandidaatti. H\xc3\xa4n perusti 1819 Helsinkiin kirjapainon, joka toimi nimell\xc3\xa4 Simeliuksen kirjapaino, kunnes se 1970\xe2\x80\x941980 -luvun aikoihin siirtyi Multiprintin omistukseen. _NEWLINE_Simeliuksen vanhemmat olivat Kalajoen kirkkoherra Jakob Simelius (1755\xe2\x80\x941806) ja Kokkolan kirkkoherran Jakob Chydeniuksen tyt\xc3\xa4r Helena Chydenius (1756\xe2\x80\x941828). _NEWLINE_H\xc3\xa4n k\xc3\xa4vi Vaasan triviaalikoulua 1800\xe2\x80\x941802 ja tuli ylioppilaaksi 1803. Simelius valmistui filosofian maisteriksi 1810 ja oli hallituskonseljin suomen kielen k\xc3\xa4\xc3\xa4nt\xc3\xa4j\xc3\xa4 1810 l\xc3\xa4htien. Molempien oikeuksien kandidaatti, MOK h\xc3\xa4nest\xc3\xa4 tuli 1817._NEWLINE_Jakob Simelius sai luvan perustaa Helsinkiin kaupungin ensimm\xc3\xa4isen kirjapainon, muun muassa hoitaakseen sinne 1819 siirtyneen senaatin antamat teht\xc3\xa4v\xc3\xa4t. Julkaisutoiminnan merkityksen Jakob Simelius oli n\xc3\xa4hnyt enonsa Anders Chydeniuksen toiminnassa. Jakob Simelius toimitti "Finlands allm\xc3\xa4nna Tidning"- lehte\xc3\xa4 vuodesta 1825. _NEWLINE_H\xc3\xa4n avioitui 1820 Maria Simeliuksen kanssa. Heill\xc3\xa4 oli kaksi tyt\xc3\xa4rt\xc3\xa4: Helena Kristina (1821\xe2\x80\x931889) ja Jacobina Maria (1822\xe2\x80\x931895). H\xc3\xa4nen leskens\xc3\xa4 Maria Simelius jatkoi kirjapainon toimintaa kuolemansa 1843 asti. Simeliuksen hauta on Helsingin Vanhassa kirkkopuistossa.'